Nariadenie Rady (EHS) č. 1794/79
z 9. augusta 1979,
ktorým sa mení a dopĺňa nariadenie (EHS) č. 154/75 o financovaní registra pestovateľov olív
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, a najmä na jej článok 43,
so zreteľom na návrh Komisie,
so zreteľom na stanovisko Európskeho parlamentu [1],
keďže článok 3 nariadenia Rady (EHS) č. 154/75 z 21. januára 1975 o zriadení registra pestovateľov olív v členských štátoch vyrábajúcich olivový olej [2] stanovuje, že časť pomoci pre hospodárske roky 1973/74 a 1974/75 poskytovanej výrobcom, sa použije pre financovanie činností spojených so zriadením registra pestovateľov olív;
keďže s ohľadom na veľký objem potrebných činností, čiastka získaná zo zníženia pomoci len málo pokrýva skutočné potreby;
keďže je preto potrebné určiť spôsob financovania mimoriadnych výdavkov potrebných pre zriadenie registra;
keďže na tento účel je potrebné prijať opatrenie pre odvod časti pomoci pre výrobu, uvedenej v článku 5 nariadenia Rady č. 136/66/EHS z 22. septembra 1966 o zriadení spoločnej organizácie pre trh s olejmi a tukmi [3], naposledy zmenené a doplnené nariadením (EHS) č. 590/79 [4], na financovanie týchto dodatočných výdavkov;
keďže je možné, že čiastka vzniknutá z týchto zrážok nebude stačiť na pokrytie vyššie uvedených dodatočných výdavkov; keďže je preto potrebné umožniť iné zrážky s cieľom pokrytia akýchkoľvek ostávajúcich výdavkov,
PRIJALA TOTO NARIADENIE:
Jediný článok
Článok 3 nariadenia (EHS) č. 154/75 sa nahrádza týmto:
"Článok 3
1. Príslušné úrady vyrábajúcich členských štátov, ktoré sú zodpovedné za vyplácanie pomoci podľa článku 10 nariadenia č. 136/66/EHS, zníži pri vyplácaní čiastku pomoci:
a) o 1 % v hospodárskom roku 1973/74;
b) o 5 % v hospodárskom roku 1974/75.
2. Príslušné orgány vyrábajúcich členských štátov zodpovedné za vyplácanie pomoci pre výrobu, uvedenej v článku 5 nariadenia č. 136/66/EHS, znížia pri vyplácaní čiastku tejto podpory pre výrobu za hospodársky rok 1979/80 o 1,47 %.
3. Čiastky vzniknuté na základe uplatnenia odsekov 1 a 2 v každom vyrábajúcom členskom štáte sú určené na financovanie zriadenia registra pestovateľov olív v každom príslušnom členskom štáte.
Rovnaký postup financovania sa použije pre výdavky uvedené v článkoch 2 a 3 nariadenia (EHS) č. 729/70.
4. Pokým čiastky vzniknuté zrážkami podľa odsekov 1 a 2 nebudú stačiť na pokrytie celkovej výšky výdavkov na zriadenie registra pestovateľov oleja v príslušných členských štátoch, alebo len v jednom z nich, Rada stanoví kvalifikovanou väčšinou na návrh Komisie percentuálny podiel, alebo percentuálne podiely z podpory pre výrobu, ktoré sa pridelia na financovanie ostávajúcich výdavkov.
5. Výdavky, ktoré prichádzajú do úvahy pre financovanie, sú výdavky vzniknuté na základe zmlúv uzatvorených medzi príslušným orgánom vyrábajúceho členského štátu a fyzickými alebo právnickými osobami, ktoré boli poverené príslušnými činnosťami, alebo vynaložené náklady iné ako náklady na správu a riadenie, ak si členský štát nechal vykonať prácu svojimi vlastnými útvarmi.
Členský štát vopred oboznámi Komisiu s obsahom zmlúv alebo s odhadom nákladov na prácu.
6. Podrobné pravidlá pre uplatňovanie odsekov 3, 4 a 5 sa v prípade potreby stanovia postupom podľa článku 13 nariadenia (EHS) č. 729/70."
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 9. augusta 1979